Sadika
Sàdika je lijeva pritoka Vrbanje, koja se u nju uliva ispod sela Gigovići, pri regionalnoj cesti R-440: Kotor-Varoš - Šiprage - Kruševo Brdo. Kratkog je toka (3–4 km), a njene dvije bezimene sastavnice izviru na sjeveroistočnim padinama planine Zastijenje (lokalizam: Zāstinje; vrh na 1230 m n/v) , na nadmorskoj visini od oko 1100 m. Tu je u (relativno uskom području) njena vododijelnica sa Grabovičkom rijekom i Dèmićkom, te slivom Kobilje (pritoke Ugra). Izuzev manjih potočića, Sadika nema većih pritoka, a duga je svega nekoliko kilometara. Izvorišni dio je obilovao visokokvalitetnom šumom, pa je uz njeno korito austrougarska administracija izgradila šumsku prugu i niz baraka za drvosječe i radnike sa konjima. Eksploataciju šume su intenzivno nastavila i sukcesorska preduzeća – sve do 60-tih godina prošlog vijeka.